**Συνέδριο “Artificial Intelligence – Human Justice”, Lille, 30.11.2018**

Την 30η Νοεμβρίου 2018, σε σύνδεση με τις συνεδριάσεις της Ολομέλειας και των διαφόρων Επιτροπών του CCBE που έλαβαν χώρα τις προηγούμενες ημέρες, πραγματοποιήθηκε στη Lille της Γαλλίας διεθνές συνέδριο με το παραπάνω θέμα. Διοργανωτής ήταν το CCBE, σε συνεργασία με τον Γαλλικό Εθνικό Δικηγορικό Σύλλογο. Τόπος διεξαγωγής του συνεδρίου ήταν οι εγκαταστάσεις του Καθολικού Πανεπιστημίου της Lille, του μεγαλύτερου σήμερα στη Γαλλία ως προς τον αριθμό φοιτητών, του οποίου Πρύτανης είναι ο Έλληνας καθηγητής κ. Ιωάννης Πανούσης.

Το συνέδριο αποτελούνταν από 8 άξονες – θεματικές, που ήταν οι εξής: 1. What training in the 21st century?, 2. Blockchain, smart contracts, 3.Legal Design, 4. Platforms, ethics and deontology, 5.The quality and security of open data, 6.Predictive Justice and algorihms, 7.The supply of legal services in the digital age και 8.Towards digital justice. Για κάθε μία από τις παραπάνω θεματικές, μετά τις αρχικές γενικές τοποθετήσεις την έναρξη του συνεδρίου, κατά τη διάρκεια του πρωϊνού, πραγματοποιήθηκαν δύο Εργαστήρια, ένα στην αγγλική και ένα στη γαλλική γλώσσα, δηλαδή συνολικά 16 παράλληλα Εργαστήρια (8 στη γαλλική γλώσσα και 8 στην αγγλική αντίστοιχα). Στη συνέχεια, το απόγευμα, παρουσιάστηκαν σε όλους τα συμπεράσματα ανά θεματική. Είχα την τιμή να είμαι ο συντονιστής του Εργαστηρίου στη θεματική «Towards digital justice» στην αγγλική γλώσσα (στο οποίο συμμετείχε και ο επικεφαλής της ελληνικής Αντιπροσωπείας κ. Πάνος Αλεξανδρής), τα συμπεράσματα του οποίου, μετά από σχετική συνεργασία με την κυρία Helene Fontaine, Πρόεδρο του Δικηγορικού Συλλόγου της Lille, η οποία ήταν συντονίστρια του αντίστοιχου Εργαστηρίου στη γαλλική, παρουσίασα στο συνέδριο, το οποίο και έκλεισε με αυτά τις εργασίες του. Τα συμπεράσματα αυτά εν συντομία ήταν τα ακόλουθα:

1. Η «Ψηφιακή Δικαιοσύνη» δεν είναι ένα υποθετικό ερώτημα, συμβαίνει ήδη. Και πρέπει να παραδεχτούμε ότι, παρά τους πολλούς και δικαιολογημένους σε μεγάλο βαθμό προβληματισμούς, **η Ψηφιακή Δικαιοσύνη μπορεί να κάνει τη Δικαιοσύνη καλύτερη***.*

Μπορεί να περιορίσει σχεδόν όλα τα κάθε είδους κόστη, από αυτά για τη συντήρηση των κτηρίων των Δικαστηρίων, μέχρι, κυρίως, το κόστος πρόσβασης στη Δικαιοσύνη, ειδικά για τους αδύναμους οικονομικά ανθρώπους.

Επίσης, μπορεί να βοηθήσει στο να αποφεύγονται εδαφικά, κοινωνικά, θεσμικά και άλλα εμπόδια για την πρόσβαση στη Δικαιοσύνη, όπως η γραφειοκρατία, οι κρατικές ελλείψεις ή η διαφθορά.

Η Ψηφιακή Δικαιοσύνη μπορεί να διευκολύνει την πρόσβαση όλων στη Δικαιοσύνη, επιχειρήσεων και προσώπων, ειδικά εκείνων που βρίσκονται σε ανάγκη, όπως ήδη κάνουν εφαρμογές στο κινητό τηλέφωνο για αιτούντες άσυλο στα Βαλκάνια ή για κακοποιημένες γυναίκες στην Αφρική.

2. Η Ψηφιακή Δικαιοσύνη **πρέπει να παραμείνει Δικαιοσύνη**, κάτι που δεν είναι δεδομένο. υπάρχουν σοβαρά προβλήματα, ανησυχία και αβεβαιότητα.

Αρχικά, υπάρχουν τεχνικά προβλήματα, όπως αυτά που αντιμετωπίζουν οι Γάλλοι δικηγόροι με το δικό τους δικαστικό σύστημα ηλεκτρονικής κατάθεσης (RPVA). Η τεχνολογία πρέπει να αναπτυχθεί και να λειτουργεί σωστά. Υπάρχουν καλά παραδείγματα, όπως αυτό της Βρετανικής Κολομβίας.

Ωστόσο, κυρίως, υπάρχει **δικαιολογημένος προβληματισμός σχετικά με τον σεβασμό του Κράτους Δικαίου και των θεμελιωδών δικαιωμάτων**, ειδικά σε σχέση με τη χρήση συστημάτων Τεχνητής Νοημοσύνης που λαμβάνουν αποφάσεις.

Για να αντιμετωπισθούν τα ζητήματα αυτά αποτελεσματικά, πρέπει να επιβληθούν ορισμένες στέρεες βασικές **αρχές**. Αρχές όπως η διαφάνεια, η ευθύνη και η τήρηση συγκεκριμένων «ηθικών» κανόνων. Είναι επίσης ανάγκη να απαντηθούν κάποια ειδικά και περίπλοκα ερωτήματα που αναδύονται από τη χρήση των συστημάτων Τεχνητής Νοημοσύνης, στα οποία ενδεχομένως πρέπει να επινοηθούν πρωτότυπες σύγχρονες λύσεις.

Ο στόχος είναι **να αξιοποιήσουμε τα οφέλη της τεχνολογίας για καλύτερη πρόσβαση στη Δικαιοσύνη, ελαχιστοποιώντας τους κινδύνους και τις πιθανότητες κατάχρησης.**

3. Στο νέο περιβάλλον της Ψηφιακής Δικαιοσύνης **ο ρόλος των δικηγόρων παραμένει κρίσιμος.**

Εμείς οι δικηγόροι έχουμε ισχυρά πλεονεκτήματα, τα οποία συνεχίζουν να καθιστούν την ύπαρξή μας απαραίτητη στη νέα εποχή. **Η ανεξαρτησία μας, το προνόμιο του απορρήτου, το καθήκον πίστης, οι επαγγελματικές αρχές μας, συνεχίζουν να καθιστούν το δικαίωμα της πρόσβασης σε δικηγόρο ένα αναπόσπαστο στοιχείο του δικαιώματος της πρόσβασης στη Δικαιοσύνη**.

Είναι αλήθεια ότι η τεχνολογία τρέχει γρηγορότερα από το νόμο και ότι οι δικηγόροι είναι περισσότερο εξοικειωμένοι με τον νόμο παρά με την τεχνολογία. Οι περισσότεροι δεν νιώθουν άνετα με την προοπτική του να εξασκούν το επάγγελμα σε ένα ψηφιακό περιβάλλον. Υπάρχει επίσης φόβος σχετικά με το κόστος αυτής της τεχνολογίας.

Η έγκυρη ενημέρωση, η εξοικείωση με την τεχνολογία, η διαρκής εκπαίδευση και η αλλαγή συνηθειών είναι απαραίτητες προκειμένου εμείς οι δικηγόροι να αντιμετωπίσουμε τις προκλήσεις της Ψηφιακής Δικαιοσύνης.

4. **Είναι απαραίτητο για το νομικό επάγγελμα να ηγηθεί της εξέλιξης, αντί να προσπαθεί να την ακολουθεί**. Αυτή είναι η πρόκληση, η ανάληψη της ηγεσίας των εξελίξεων από μας.

Οι δικηγόροι πρέπει να γίνουν η ηγετική δύναμη προς το μέλλον. **Η διαχείριση της νομικής τεχνολογίας και η ηγεσία της πορείας προς την Ψηφιακή Δικαιοσύνη από τον δικηγορικό κόσμο είναι ο καλύτερος τρόπος να διαφυλαχθούν οι αρχές του Κράτους Δικαίου και ο σεβασμός προς όλες τις θεμελιώδεις αρχές.**

Οι Δικηγορικοί Σύλλογοι έχουν πολλή δουλειά να κάνουν προς αυτήν την κατεύθυνση, διαμορφώνοντας το θεσμικό πλαίσιο και υποδεικνύοντας όλες τις απαραίτητες αλλαγές, σε διαρκή βάση. Ο εκμοντερνισμός του περιεχομένου των νομικών σπουδών, η διαρκής ενημέρωση της επαγγελματικής εκπαίδευσης των δικηγόρων, η προσαρμογή των επαγγελματικών και ηθικών αρχών μας στις νέες συνθήκες, είναι κάποια από τα προφανή.

5. Τελικός στόχος πρέπει να είναι **η ανάγκη να διαφυλάξουμε την εμπιστοσύνη των ανθρώπων προς τη Δικαιοσύνη**. Για την επίτευξη του σκοπού αυτού, η εξουσία για την τελική απόφαση και στην εποχή της Ψηφιακής Δικαιοσύνης, πρέπει πάντα να εναποτίθεται στους ανθρώπους. Η Ψηφιακή Δικαιοσύνη πρέπει να παραμείνει Δικαιοσύνη και, για να συμβεί αυτό, πρέπει να παραμείνει ανθρώπινη.

 Παναγιώτης Περάκης